Espressions politichis de “cuistion furlane” tra episodis tatics des ultimis elezions e prospetivis
Tiere Viere
Une esperience par fânus capî che il nestri model di vite, nol è l'unic pussibil in Friûl: Marina Tolazzi, za diretore di Radio Onde Furlane, agns indaûr e à decidût di tornâ tes sôs monts, a fâ famee e a vivi su la tiere. Lunis che al ven jê e la sô famee a vierzin lis puartis de lôr cjase, che e je deventade il lozament agrituristic Tiere Viere. Compliments di cûr.
Jude vs PDL
Viaç tal Friûl di Magance a Felet
Sabide che e ven (ai 16 di Fevrâr), aes 10.30 te jentrade dal municipi a Felet e sarà la presentazion de mostre "Viaç tal Friûl di Magance": une biele mostre cun ilustrazions di Luigino Peressini, tescj par furlan, talian e inglês. A compagnaran la cjacarade su aganis, orcolats, maçarots e vie indevant lis musichis, pardabon magjichis, dal mestri Gianfranco Lugano.
Pal ben dal NESTRI Friûl
No san cemût che si scrîf "NESTRE", no san cemût che si scrîf "specialitât REGJONÂL", ma il probleme al è che no dome no san cemût che si scrîf, propit ur mancje il concet di Friûl e di regjon autonome. Liberâsi di Berlusconi, liberâsi di Tondo e de sô zonte, fâur paiâ di sachete i dams che a àn produsût, a son prioritâts pe NESTRE cressite sociâl e civîl.
E se...
E se in Friûl al fos un progjet politic che al puarte pardabon su la taule i problemis dal Friûl?
E se un pocje di int si des dongje par domandâ che la politiche si trasformi di gjestion lontane dal podê in democrazie di prossimitât?
E se si fondàs une societât furlane su la pluralitât linguistiche e identitarie invezit che sul nazionalisim talian?
E se si viodès il teritori tant che une risorse di valorizâ e di doprâ pal ben de popolazion e dai furlans che a vignaran, e no dome come oportunitât di speculazion?
E se propit dal Friûl o tacassin a movi la ricjece des concentrazions finanziariis ae economie reâl, fondade in maniere significative su la rispueste aes domandis dal marcjât locâl?
E se intant che l'acentrament statâl al menace il benstâ sociâl, la istruzion, i servizis aes fameis, aes feminis... o domandassin che chestis competencis a fossin passadis ad in plen a nivel locâl?
Chescj "sês" no son plui eventualitâts, a son i ponts di fonde di un progjet, par rivâ a Un Friûl Diferent
Il marcjât de lenghe furlane
Vuê e je stade la conference stampe clamade di Radio Onde Furlane e Radio Spazio 103 par denunziâ i dams che i tais aes risorsis dedicadis ae lenghe furlane a fasaran tal cjamp radiotelevisîf: mancul servizis, plui disocupazion.
No ai podût lâ ae conference, ma mi sint di zontâ une riflession.
Cui che nol cognossès ben la situazion furlane (e o pensi che pardabon la plui part dai furlans no le cognossin) al podarès pensâ: "Al è timp di crisi, parcè no si varessial di taiâ ancje sul furlan? E po chestis radios, parcè no stano sù cu lis lôr gjambis? Parcè àno di domandâ la caritât? Che si nicin e che a stedin sul marcjât"
Cui che al resonàs cussì, se il Friûl al fos intune situazion normâl, a varès ancje reson: ma no sin intune situazion normâl.
Il fat al è che si fevele tant di ducj chei milions (che in realtât a son une miserie) che i ents publics a àn spindût pe lenghe furlane, ma no si fevele di ducj i miliarts che il Stât Talian e lis sôs aministrazion a àn spindût par cuasi un secul e mieç par scancelâ la lenghe furlane.
E stant che o sin in crisi, no vuei fevelâ di lenghe furlane tant che valôr identitari, culturâl, sociâl e v.i., ma come valôr economic: cualsisei lenghe, in cundizions normâls, e cree economie, marcjât, indot. Invezit la Italie, di cuant che e je rivade in Friûl, e à invistît miliarts par distruzi o fâ abortî chel marcjât.
Un marcjât che al varès podût fâ la sô part par gjenerâ ocupazion, ricjece, benstâ.
Cemût si fasial cumò a domandâ a radios, editôrs, cooperativis, associazions, professioniscj di lâ indevant a lavorâ su la lenghe furlane dome daûr des regulis dal marcjât, se il plui alt ent public, cun dute la sô fuarce, si impegne par copâ chel marcjât?
Cemût pretindi, par esempli, che un editôr al sorevivi, se si impedìs par passe un secul ai furlans di jessi alfabetizâts te lôr lenghe?
E che no mi vegni a contâ l'assessôr Molinaro che la lenghe furlane cumò e je curicolâr te scuele: la realtât e je che no si fâs scuasi nuie, come prime. A mancjin i insegnants competents, a mancjin i programs, a mancjin i imprescj didatics, a mancjin i controi: e mancje plui di dut la volontât di fâ lis robis in maniere serie.
E cence intervignî in maniere serie no si permet al marcjât di esisti, e si impedìs di esisti ancje a realtâts virtuosis, come Radio Onde Furlane, che in chescj agns e à pardabon inviât un indot, in tiermins economics, artistics e culturâi.
Il probleme al reste, e al è di concet: pai nestris politics e aministradôrs, prin di ducj Renzo Tondo che al à simpri declarât che i bêçs sul furlan a son butâts vie, i finanziaments pe nestre lenghe a son dome une limuesine par fânus stâ cidins; par nô a son un invistiment indispensabil par creâ plui justizie e ancje plui ocupazion e plui benstâ.
Lis conferencis come chê di vuê a zovin almancul a fâ vignî fûr chestis cuistions, ma la reazion e la soluzion a podaran jessi dome politichis.
Intant, cemût che o vevi za scrit, che Tondo, De Anna e Molinaro si cjapin lis lôr responsabilitâts: leçs no rispietadis, finanziaments blocâts par agns, ancjemò prime che taiâts, professioniscj disocupâts.
Bici!
Dopo un pâr di mês che scuasi no fasevi sport, i voleve propit un biel zîr, 70 km tra cjamps e culinis, cun cualchi cjanton ancjemò cuviert di glace e di nêf.
De Grecie ae Cjargne
A Tumieç, mi àn invidât a fevelâ di traduzions des lenghis classichis al furlan, chest vinars 11 di Zenâr, a 17.30 te sale dal Museu Gortan. Dal sigûr il gno intervent al varà tal cûr il lavôr di traduzion de Odissee di Omêr, fat cun puar Pierluigi Visintin.
...
Ma il spirt ti si à voltât i miei malans di angosse
a domandâ, di mût che inmò plui vaìnt jo o suspiri.
Ce in prin e ce daspò, ce in ultin varaio di dîti?
Di fat un grum di malans mi àn vût dât i dius dal cîl.
Prin di dut il gno non cumò us disarai, che voaltris
lu sepis, che jo daspò, scjampât de dì dal destin,
vuestri ospit o sedi, purpûr stant di cjase lontan.
O soi Odisseu, il fi di Laert, che par ogni ingjan
fra i umign o ai non, al cîl la mê fame e rive.
...
fur_Latn fur_Latn fur_Latn zho_Hans fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk